
Rekonstrukcióban érintett viziközmű adatai:

Vízhálózat rekonstrukció

	Helyszín
	Vezeték hossz
(fm)
	Elbontandó vezeték
anyag/átmérő
	Építendő vezeték 
anyag/átmérő
	Vízbekötés csere
(db)
	Tűzcsap csere
(db)
	Tolózár csere
(db)

	Gesztenye sor vízhálózat rekonstrukció 
	894
	AC/80
	KPE/110
	15
	2
	20

	Petőfi utca vízhálózat rekonstrukció 
	487
	AC/80
	KPE/110
	46
	3
	2



Vízműtelepi kút rekonstrukció

	Kút neve / kataszteri száma
	Elbontandó szűrő-szerkezet
	Elbontandó csőrakat
	Építendő szűrő
	Építendő csőrakat
	Kútgépészet / Kútház

	6./B-13 OKK
	sárgaréz szitaszövet, 32
	0,0 – 280,2 241/228 szénacél; 
0,0 – 43,41 203/192 szénacél; 272,2 – 350,0 165/155 szénacél
	kavicsolt, pálcavázas Johnson-szűrő
	terv alapján meghatározott rakatelosztásban, 350 m talpmélységig koracél anyagú csőrakatok
	korszerűtlen és jelentős mértékben korrodálódott szénacél anyagú szerelvények felújítását el kell végezni

irányítástechnikai rendszer felújítását el kell végezni











A felújítás indoklása:
A 2019 – 2033 évekre vonatkozó Gördülő Fejlesztési terv 4. fejezetben a II. ütem 15. pontja szerint a település elosztó hálózata jelentős százalékban elöregedett nem megfelelő átmérővel rendelkező azbesztcement anyagú vezeték, melyek cseréje előirányzásra került. A Gesztenye soron és a Petőfi utcában a cserélendő szakaszok kiválasztása meghibásodási statisztika és egyéb szempontok – vízellátás biztonsága – figyelembevételével történt. A rekonstrukció során a növekvő vízelvételek esetén tapasztalható nyomásingadozás is kiküszöbölhető a vízigényekhez igazodó átmérő kiválasztásával. A szakaszoló elzárószerelvények cseréje kapcsolódik a biztonságos üzemvitel eléréséhez.
A folyamatos és zavartalan vízellátás biztosíthatósága érdekében elengedhetetlen a kutak felújítása, melynek megvalósítási módja a kútszerkezet műszaki állapotának függvényében szűrőcserés vagy pedig melléfúrásos felújítás lehet. A korszerűtlen sárgarész-szitaszövetes szűrőszerkezet vízszállító képessége a kolmatáció hatására folyamatosan csökken, így az el nem tömődött szakaszrétegek túlterhelése miatt homokbeáramlás lép fel. Az üzemeltetett béléscső szerkezete jelentős mértékben korrodálódott, a csőfal ennek következtében elvékonyodott, melynek következtében - a fennálló lyukadásveszély és idegenvíz-beáramlás lehetősége miatt – a szűrőcserés felújítás nem kivitelezhető.

Vízhálózat rekonstrukció általános előírásai:

1. A tervezett vízhálózatot KPE csőből és idomokból kell megépíteni, a BÁCSVÍZ Zrt. által minősített elektrofittingek alkalmazásával, elektorfúziós hegesztéssel.
1. A gerincvezeték rekonstrukció során cserélésre kerülnek a bekötővezetékek is a szolgáltatási határig.
1. A vegyes anyagú csomópontok szerelésénél, gömbgrafitos öntvényidomokat, valamint ac csövekhez kuplung- KM-PVC és KPE csövekhez SYSTEM 2000 típusú és/vagy hegtoldat plusz PP bevonatos laza karimás kötéseket kell a csőkötésekhez alkalmazni. A földbe épített peremkötéseket A2-A4 rozsdamentes, az aknába építetteket horganyzott 5.6 vagy 8.8 csavarokkal kell szerelni.
1. Az elzáró szerelvények: HAWLE, VAG, AVK, Danfoss és MIV típusúak, a tűzcsapok: VAG, IMP, HAWLE, CLEAN WATER, JAFAR vagy Mohácsi típusúak lehetnek. 
1. A védőcsőben a vezetéket távtartókkal kell alátámasztani a gyártói előírás szerinti sűrűségben. A védőcső végeit gumiharanggal kell lezárni.
1. Az irányított fúrás szakaszon PP bevonatú KPE cső használata szükséges. A tompa hegesztések CNC vezérlésű géppel történhetnek.
1. A vezeték vonalában fölé 0,3 méterre vízvezeték jelzőszalag fektetése szükséges.
1. A földbe épített szerelvények helyét (tolózárakat, tűzcsapokat) az MSZ 1042:1995-ben foglaltakat figyelembe véve, a jólláthatóságot biztosítva ki kell táblázni.
1. A kivitelezés során feltárásra kerülő vízvezetékek környezetében gondoskodni kell a visszatöltésre kerülő föld megfelelő tömörítéséről. 
1. A megépült vezetéken a fertőtlenítést megelőzően, vagy azzal egy időben szivaccsal történő mechanikus tisztítást kell végezni a szakközegünk jelenlétben. Az elkészült vízvezeték nyomáspróbáját 10 bar nyomással kell megtartani. A nyomáspróba ideje: 24 óra

Út és közműkeresztezések:

A tervezett vízvezeték részben burkolat alatt halad, a vízvezeték cseréje után az útburkolatot sávosan szükséges helyreállítani.
Társközművek keresztezéseinél, ill. párhuzamos vonalvezetésnél az MSZ 7487 szerinti előírásokat, függőleges, ill. vízszintes távolságokat kell alkalmazni. Az épületektől a 3,0 m távolságot tartani kell. A keresztező vezetékek palástjai közötti függőleges 20 cm távolságot be kell tartani. Amennyiben ez nem tartható, úgy az új vízvezetékre védőcsövet kell húzni 1,0 - 1,0 m túlvezetéssel.  Társközművek keresztezési földmunkáinál kézi feltárás és szakközeg kirendelése szükséges. Kutatóárkok készítése indokolt a várható keresztezéseknél. A kivitelezéskor a lehető legrövidebb idő alatt kell elvégezni a gyalogos, illetve járműforgalom minél kisebb zavarása érdekében a munkát




Alépítményi munkák:

Földkiemelés:

A munkaárok kiemelése az MSZ 04.802/1-81 az ágazati szabvány előírásainak megfelelően történjen. A meglévő vezetékre történő rácsatlakozásnál, keresztező közműveknél az elektromos légvezeték tartóoszlopa, kandeláber közelében társközművek keresztezéseinek közelében fokozott elővigyázatossággal, kézi erővel végezhető a földkiemelés. A közterületeken zöldsávban haladó nyomvonal földmunkája munkagépekkel történhet. A földmunka mennyisége és minősége a kitermelés módja előirányzat. A ténylegesen elvégzett munka rögzítendő a felmérés során. 

A munkaárok kialakítása:

Általában a munkaárkot az építési munkákra vonatkozó balesetelhárítási előírásoknak és az építőipari földmunkákra vonatkozó szabályoknak megfelelően rézsűsen, vagy oldalfal megtámasztással kell elkészíteni. Ha a munkaárokban munkát kell végezni, akkor az árokszélesség a csőátmérő + 40 cm, de összesen minimum 60 cm az árokfal megtámasztó eszköz nélkül. Az árok szélessége a csőátmérő + 40 cm értéket ne haladja meg, mert a kibontott talaj szerkezete visszatöltés után megváltozik, és ez többletterhelést okoz a fektetett vezetékre. Amennyiben a talajszerkezet miatt szükséges dúcolt munkaárkot kell alkalmazni, amely lehet mobil dúc vagy/és zártsorú pallózás. 

Földvisszatöltés:

Ágyazat készítés, csőfektetés, talajtömörítés:
A lefektetett csövek felfekvését teljes szélességű alátömörítéssel kell biztosítani. A pont, vagy vonalszerű felfekvés kerülendő. Az ágyazat és munkaárok három zónára tagolható:
· A cső alatti legalább 10 cm-es réteg, a cső körüli réteg és a cső fölötti, legalább 30 cm-es talajréteg adja a csőzónát. Itt jól tömöríthető, szemcsés szerkezetű, vagy enyhén kötött, csomóktól mentes talajok alkalmazhatók. Rugalmas csöveknél a maximális szemcseátmérő 20 mm. Az alsó ágyazati réteg tömörítését a cső lehelyezése előtt kell elvégezni 90 %-os relatív tömörség eléréséig. A csőzóna tömörségi értéke 85 % legyen. A zónában csak kézzel, vagy közepes kézi tömörítő eszközöket használunk. Bekötővezetékek csatlakozásainak körzetében a talajt gondosan kell tömöríteni, különösen a csatlakozó csonk alatti zónában.
· A II. zóna kiterjedése változó a fektetési mélység szerint. Az itt elérendő tömörségi érték 80 % és 90 % között változhat a felszíni terheléssel arányosan. A csőzónán kívül 20-30 cm-es rétegekben kell a földet elteríteni és tömöríteni. Nehéz tömörítő eszközök csak a csőzóna feletti 1 m-en túl alkalmazhatók.
· A III. zóna a felszíntől számított 0,5 m-es rétegig terjed. Tömörítési értéke a felszíni terheléstől függ: főútvonalon 95 %, mellékúton 90 %, gyalogjárdáknál 85 %, zöldterületen 80 %.

Alkalmazott/figyelembe vett szabványok, előírások:

1. 58/2013.(II.27.) Kormányrendelet a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról
1. MSZ EN 22115:2002 – Fogyasztói vízbekötések
1. MSZ 7487-2:1980 – Közmű és egyéb vezetékek elrendezése közterületen
1. 54/2014.(XII.5.) BM rendelet az Országos Tűzvédelmi Szabályzatról










A kútfelújítási munka rövid ismertetése:
A jelenlegi szűrőszerkezet kavicsolás nélküli, sárgaréz szitaszövet, mely napjainkra már korszerűtlennek számít. Az üzemelés során a vízszolgáltató képesség (fajlagos vízhozam) fokozatosan, de az idő előrehaladtával egyre inkább jelentősebb mértékben csökkent, mely jelenséget a szűrő kolmatációja eredményez. Az eltömődés hatására a szűrőzött szakasz egyes részei túlterheltekké válnak, a megnövekedett áramlási sebesség pedig a finom- és apró szemcséket magával ragadja, mely a kút egyenletes, vagy az eltömődött szűrőfelület, ezáltal a szabad szűrőzött szakaszon kialakuló áramlási sebesség növekedése függvényében egyre inkább fokozódó homokolásához vezet.
A béléscső szerkezete jelentős mértékben korrodálódott, a csőfal ennek következtében elvékonyodott, melynek következtében - a fennálló lyukadásveszély és idegenvíz-beáramlás lehetősége miatt – a szűrőcserés felújítás nem kivitelezhető.
A felújítás során korszerű szűrőszerkezet (kavicsolt, pálcavázas Johnson-szűrő) kerül beépítésre, melynek eredményeképpen – a szűrő kialakításából adódóan – csökken a kolmatáció veszélye és a kútellenállás, mely a korábbiakhoz képest kedvezőbb vízszolgáltatási kapacitást eredményez.

Az irányrakat elhelyezését lehetővé tevő furat lemélyítését, a csőrakat elhelyezését és palástcementezését követően kis átmérőjű keresőfúrás mélyül az előirányzott kúttalpig. A keresőfúrásban a technikai rakat saruzárási mélységének, a szűrőzött szakasz(ok) helyének, a szűrő résméretének, a szűrőkavics mértékadó szemcseátmérőjének, illetve a talpmélység meghatározása céljából karotázs geofizikai vizsgálat elvégzése történik meg. Ezt követően mélyül le a technikai rakat elhelyezését lehetővé tevő furat. Az elhelyezést követő palástcementezés elvégzését és a cement kötési idejének leteltét követően a szűrőkavics elhelyezése céljából megkezdődik a bővítőfúrás lemélyítése, majd pedig beépítésre kerül a korszerű, pálcavázas Johnson-szűrőszerkezettel felszerelt rakat. Kavicsolást követően a rétegváz kialakítása céljából megkezdődik a kompresszorozás, ennek befejezése után (amikor a kitermelt víz homok- és opálmentessé válik) kerül sor a tömszelence elhelyezésére és a tisztítószivattyúzás elvégzésére.

A melléfúrásos felújítási munka megkezdését megelőzően a meglévő, felújításra kerülő kút eltömedékeléssel történő megszüntetését, ezt követően pedig a kapcsolódó al-/felépítmény elbontását, illetve a tereprendezést el kell végezni.

Kútgépészet-felújítási munkák:

A felújítást követően a korszerűtlen és jelentős mértékben korrodálódott szénacél anyagú szerelvények felújítását el kell végezni az alábbiak szerint:

· Koracél anyagú kútfej-szerelvények beépítése;
· Koracél anyagú ZSM-kötéssel felszerelt termelőcső beépítése;
· A vízigényekhez és a kút vízszolgáltatási paramétereihez illesztett, magas hatásfokú búvárszivattyú beépítése;
· Menet nélküli, égethető koracél anyagú mintavétel csap beépítése a kútfej-szerelvénysorba;
· A fertőtlenítést és a szondaelhelyezést is lehetővé tevő, a nyugalmi vízszint alatt perforált KPE-cső beépítése;
· A kútfej-szerelvények fagyvédelme érdekében termosztát-vezérelt fűtőkábel beépítése.

Nyersvíz-bekötővezeték kiváltásával kapcsolatos munkák:

A meglévő nyersvíz-gyűjtővezetékre történő csatlakozást biztosító bekötővezeték kiváltása DN 110 KPE anyagú vezetékre.

Felépítmény-felújítási munkák:

A meglévő betonkorrózió szempontjából kedvezőtlen műszaki állapotú vasbeton anyagú akna kiváltásra kerül munkavégzés szempontjából kedvezőbb adottságokkal rendelkező terepszint feletti kútházra.
A kútház számára vasalt betonalap készül. Maga a kútház előre gyártott, acél anyagú szendvicspanelből épül, melynek külső és belső oldalfala 0,75 mm vastagságú horganyzott trapézlemez. Belmérete: 3,3 m * 2,4 m * 2,4 m. Az építmény csapadékvíz-elvezető csatornával ellátott nyeregtetővel rendelkezik. A kútház hőszigetelt nyílászárókkal van felszerelve, melyek lehetővé teszik a természetes megvilágítást. A kútfej fölé 0,8 m * 0,8 m méretű zárható tetőablak kerül kialakításra annak érdekében, hogy a kútfej daruval hozzáférhető legyen.
A kútházba az elektromos áram is bevezetésre kerül, mely a kedvezőtlen fényviszonyok közötti megvilágítást, valamint a dugaljak kiépítése által a munkavégzést is lehetővé teszi.
A kútház folyamatirányító rendszerbe integrált behatolás elleni védelemmel is el lesz látva.
A kút gépjárművel történő megközelítését is lehetővé tevő szilárd burkolatú út, valamint járda rekonstrukciója is szükséges.

Irányítástechnikai és vezérlés-korszerűsítési munkák:

A vízadó réteg és a kútszerkezet védelme érdekében elvégzendő feladat a kúthoz kapcsolódó, meglévő irányítástechnikai rendszer és vezérlés felújítása, mely az alábbiakat tartalmazza:

· koracél anyagú, frekvenciaszabályzó elhelyezésére alkalmas, folyamatirányító rendszerbe integrált behatolásvédelemmel ellátott vezérlőszekrény beépítése, melynek természetes szellőzése és temperálhatósága biztosított;
· a búvárszivattyú teljesítményéhez illesztett frekvenciaszabályzó beépítése;
· a búvárszivattyú szárazrafutás-elleni védelmét is ellátó folyamatos vízszintmérő szonda beépítése;
· a BÁCSVÍZ Zrt. meglévő folyamatirányító rendszerébe történő integráláshoz szükséges berendezések beépítése.

A pontos műszaki adatokat a kapcsolódó tervdokumentáció fogja tartalmazni.

A kivitelezési munka során az alábbi, vonatkozó előírásokat kell betartani:

· a vízgazdálkodásról szóló 1995. évi LVII. törvény;
· a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló 123/1997. (VII. 18.) kormányrendelet;
· a felszín alatti vízkészletekbe történő beavatkozás és a vízkútfúrás szakmai követelményeiről szóló 101/2007. (XII. 23.) KvVM rendelet;
· a Mélyfúrási Biztonsági Szabályzatról szóló 6/2010. (VII. 30.) NFM rendelet;
· a felszín alatti vizek védelméről szóló 219/2004. (VII. 21.) kormányrendelet;
· az Országos Tűzvédelmi Szabályzatról szóló 54/2014. (XII. 5.) BM rendelet;
· az összekötő és felhasználói berendezésekről, valamint a potenciálisan robbanásveszélyes közegben működő villamos berendezésekről és védelmi rendszerekről szóló 40/2017. (XII. 4.) NGM rendelet;
· MSZ 22116:2002 - Fúrt vízkutak és vízkutató fúrások;

